Ahmet Shkodra

Sheh Ahmet Shkodra (Shkodër, 16 Mars 1881 - 17 shkurt 1927) ka qenë imam, poet dhe pir (prijës) i tarikatit Rifa'i në Shkodër dhe Shqipëri.

 Biografia 
U lind në Shkodër, i biri i Mulla Muhos, ish-myfti i Tuzit, nip i hoxhë Sheh Hasanit. Në vendlindje kreu mësimet fillestare dhe ato të mesme fetare pranë Haxhi Halim Jusuf Kelmendit, kurse studimet e larta në Iran, ku qëndroi shtatë vjet. Kur u kthye në vendlindje, në fillim shërbeu si mësues besimi, në shkollën fillore në Parrucë të Shkodrës. Në vitin 1911, Sheh Ahmet Shkodra u caktua të shërbente si hoxhë, imam, në xhaminë e lagjes Shabanej, kurse në vitin 1916 e themeloi teqen e tij, të Tarikatit Rifa’i në Shkodër.

 Jeta dhe aktiviteti 
Për me ushtruar të drejtën për veprimtari në tarikatin Rifa’i, duhet Ixhazetnameja, Hilafetnameja apo vërtetimi-leja, siç duhet edhe tek tarikatet tjera, të cilën Sheh Ahmed Shkodra e mori në Gjakovë, nga shehu i mirënjohur Haxhi Sheh Musaja.
Haxhi Sheh Musa (1855-1917) ishte një burrë i ditur, i ndritur, kishte studiuar në Stamboll, prej aty nga Sheh Ibrahimi i Teqesë së Rifai’ive të Stambollit, kishte marrë Hilafetnamenë dhe ishte dërguar misionar në Gjakovë, në vitin 1875, ku ishte pritur me dashamirësi. 
Në vitin 1882, Haxhi Sheh Musa, me ndihmën e disa ylemave (dijetarëve) të Gjakovës e të popullit, e ndërtoi një teqe madhështore, e cila është “Asetane” “Nana e Teqeve” e Tarikatit Rifa’i, ku pas Sheh Musës ka shërby i biri, Sheh Ademi (1896-1938), Sheh Daniolli (1911-1981), Sheh Lutfiu dhe tani asht i biri i tij, Haxhi Sheh Masari, kurse vllau i tij, Sheh Hajdari, shërben në Teqen Rifai’i, buzë Valbonës, në Gri, Shqipëri. Në fillim, Sheh Ahmet Shkodra në veprimtarinë e tij, për përhapjen e Tarikatit Rifa’i, pati ofendime, sulme, kundërshtime. Por, me kalimin e kohës, duke i përballuar këto me durim, besim, mençuri, maturi, Tarika Rifa’i filloi të përhapet nga Shkodra, në Veri, Gegni, deri në Gjirokastër, në Jug, në Toskëri.

 Vepra 
Në vitin 1926, në ribotimin e librit “Këshilli i Atdheut”, Sheh Ahmed Shkodra informonte lexuesit, nëpërmjet mbulesës së fundit se: “Librat që janë gati për t’u shtyp”. Lista përmban 22 tituj, të cilët janë:

1. Të ramit e të Madhit t’onë në bark të Nanës
2. Të lemit e të Madhit t’onë e madhniet e tij
3. Të njitunit e të Madhit tone në Qiell
4. Zani i Dervishëve (1933)
5. Zani i Rifais
6. Istoria e Ehli Bejtit…
7. Këshilli i Dervishit
8. Zani i Alisë
9. Të lemit e Imam Alis
10. Ligjet e Rifaiive
11. Fabrika e Zotit (qoftë livdue)
12. Fabrika e vogël
13. Shekulli i vogël
14. Të lemit e gjithsis me kunorë të Perendis
15. Këshilla të nalta (filozofina fetare)
16. Të lemit e Zojë Fatimes
17. Mrekullinat e plakut t’onë
18. Rregulli i qeveris (hija e Perendis)
19. Madhnija e Naltsija e Ehli Bejtit
20. Barka e Nuhit (lavdi qoftë mbi të)
21. Rruga e drejtë, Kur’ani e Ehli Bejti
22. Këshilli Kombëtar

Dy tituj që nuk janë në listën më lartë janë edhe:

23. Drita e Gjithësiës (1923)
24. Drita e Gjithësiës (1936)

 Referime 

Kategoria:Përkthyes prej arabishtes në shqip
Kategoria:Lindje 1881
Kategoria:Vdekje 1927
Kategoria:Hoxhallarë shqiptarë
Kategoria:Shehlerë shqiptarë
Kategoria:Njerëz nga Shkodra